Diari Oficial de la Generalitat Valenciana


Sumari del DOGV 5016, del 30-05-2005 (2005/6036)

RESOLUCIÓ de 25 de maig del 2005 de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes destinades a la promoció i difusió de la imatge de les destinacions turístiques de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5016

Data del DOGV
:   30-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/6036


Data del document
:   25-05-2005

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * suport econòmic
    * turisme rural
    * ajuda pública
    * indústria hotelera
    * organització patronal
    * promoció comercial
    * publicitat

RESOLUCIÓ de 25 de maig del 2005 de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes destinades a la promoció i difusió de la imatge de les destinacions turístiques de la Comunitat Valenciana. [2005/6036]
  
D'acord amb la Llei 3/1998, de 21 de maig, de la Generalitat Valenciana i amb el Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana del Turisme, entre els objectius de l'administració turística valenciana figura la promoció i difusió de l'oferta turística de la Comunitat Valenciana, dins i fora del seu àmbit territorial. Amb això es pretén comunicar al públic nacional i internacional una imatge atractiva de la Comunitat Valenciana i promocionar la diversitat dels productes turístics amb l'objectiu últim de mantindre el lideratge com a destinació turística.
  
Amb esta finalitat, fent ús de la potestat de foment que les normes establixen a favor de l'Agència Valenciana del Turisme i, com a complement de la campanya de publicitat nacional per a la difusió de l'oferta turística de la Comunitat Valenciana que duu a terme l'Agència Valenciana de Turisme el 2005, es pretén regular i convocar les ajudes destinades a la promoció i difusió de la imatge de les destinacions turístiques de la Comunitat Valenciana els beneficiaris de la qual són les associacions empresarials d'allotjaments turístics de la Comunitat Valenciana. Estes ajudes es plantegen, per tant, com un vehicle àgil de resposta al sector per a les actuacions publicitàries en situacions conjunturals que requerisquen un suport específic.
  
Per tot el susdit i, en virtut de les facultats que em conferix l'article 5 de l'esmentat Decret 209/2004, d'acord amb el Decret 9/2000, de 25 de gener, del Govern Valencià, sobre concessió d'ajudes en matèria de turisme i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions,
  
DECRETE
  
CAPÍTOL I
  
Règim de les ajudes
  
Article 1. Objecte
  
1. L'objecte de les ajudes consistix en el suport a la realització d'actuacions de promoció dirigides a difondre la imatge de les destinacions turístiques de la Comunitat Valenciana.
  
2. El règim d'ajudes s'aplicarà tal com queda determinat en els articles següents.
  
Article 2. Línia pressupostària
  
L'import global màxim destinat a atendre les subvencions a què es referix la present resolució serà de 600.000 euros a càrrec del programa 23 €Publicitat?, Subprograma 236 € Suport a la promoció i difusió imatge destinacions turístiques de la C.V.- del pressupost de l'Agència Valenciana del Turisme.
  
Article 3. Actuacions subvencionables
  
1. Les subvencions objecte d'esta convocatòria tindran com a finalitat atendre les despeses derivades de la realització d'actuacions de promoció dirigides a la difusió de la imatge dels diferents destinacions turístiques de la Comunitat Valenciana.
  
En concret seran objecte de subvenció, entre altres, les actuacions següents:
  
a) Campanyes publicitàries de comunicació en mitjans.
  
b) Elaboració i edició de material de promoció.
  
c) Participació en fires.
  
d) Missions de promoció en l'exterior i de recepció de touroperadors, periodistes o altres organitzacions que contribuïsquen a la difusió i promoció de les destinacions turístiques.
  
e) Qualssevol altres que, segons el parer de l'Agència Valenciana del Turisme, contribuïsquen a la consecució de l'objecte abans descrit.
  
2. Amb caràcter general, les actuacions objecte de subvenció hauran de contribuir de manera clara a la promoció i difusió turística d'una destinació.
  
3. No podran incloure's entre les partides a subvencionar els lloguers dels locals, les despeses d'oficina, consums d'energia o altres subministraments i, en general, tots aquells que no estiguen estrictament vinculats a la realització de l'esdeveniment, segons el parer de l'Agència Valenciana del Turisme. Tampoc podran incloure's les despeses corresponents a inversions reals, adquisició d'elements d'immobilitzat o, en general, aquells que tinguen la naturalesa de despeses de capital.
  
4. Es podrà subcontractar l'activitat objecte de la subvenció fins al 100% i, en este cas, caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
  
5. L'import màxim de l'ajuda no podrà ultrapassar el 75% del pressupost aprovat de l'actuació.
  
6. Les ajudes que s'establixen en la present orde tindran la consideració de subvenció a fons perdut.
  
7. Només serà subvencionable l'IVA satisfet per l'adquisició de béns i servicis quan el beneficiari acredite documentalment l'exempció o no subjecció a este impost o que l'import de l'impost forma part del cost de l'actuació subvencionable, no sent susceptible de recuperació o compensació.
  
8. L'import de les subvencions o ajudes que es concedisquen en cap cas no podrà ser duna quantitat que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a desenvolupar pel beneficiari.
  
Article 4. Beneficiaris
  
Podran sol·licitar ajudes les associacions empresarials d'allotjaments turístics, d'àmbit provincial o autonòmic, radicades a la Comunitat Valenciana.
  
CAPÍTOL II
  
Procediment
  
Article 6. Presentació de sol·licituds i documentació
  
1. Els sol·licitants hauran de presentar la documentació següent:
  
a) Instància de sol·licitud en imprés normalitzat, segons model que figura en l'annex I de la present resolució i disponible en www.comunitat-valenciana.com/institucional.
  
b) Documentació acreditativa i identificativa de l'associació sol·licitant.
  
c) DNI o document equivalent dels representants legals de l'associació, així com l'acreditació de la seua representació.
  
d) Fotocòpia del CIF/NIF.
  
e) Documentació acreditativa d'estar al corrent de les obligacions tributàries i davant la Seguretat Social, en els termes establits en l'Orde de 30 de maig de 1996 de la Conselleria d'Economia, Hisenda i Ocupació:
  
- Certificat de l'Agència Tributària.
  
- Alta referida a l'exercici corrent, o l'últim rebut de l'Impost d'Activitats Econòmiques (IAE), completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància mitjançant declaració responsable.
  
- Certificat de la Conselleria d'Economia, Hisenda i Ocupació de la Generalitat Valenciana que el sol·licitant no té deutes de naturalesa tributària amb la Generalitat Valenciana.
  
- Certificat de la Tresoreria de la Seguretat Social.
  
f) Declaració del sol·licitant sobre les ajudes que haja sol·licitat o obtingut per a les mateixes actuacions per a les quals sol·licita la subvenció.
  
g) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional.
  
h) Declaració responsable de no estar sotmés en les altres prohibicions per a obtindre la condició de beneficiaris establides en l'article 13, apartat 2 de la Llei 38/2003, de 17 de novembre, General de Subvencions.
  
i) Pressupost detallat per partides, calendari d'execució i memòria descriptiva de l'actuació a desenvolupar que contemple, entre altres, els aspectes següents:
  
- Definició i objectius de l'actuació.
  
- En el cas de campanyes en mitjans de comunicació, calendari i plans de mitjans i maqueta de la creativitat de la campanya, inclosa la ubicació de la marca turística de la Comunitat Valenciana.
  
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
  
3. Els sol·licitants podran executar les activitats des de l'1 de gener del 2005, sense esperar que la concessió de l'ajuda es produïsca i sense que això prejutge la decisió que finalment siga adoptada.
  
4. Les sol·licituds es presentaran preferentment en els registres dels servicis territorials de Turisme d'Alacant (C/ Churruca núm. 29. 03573 Alacant) Castelló (Pl. Mª Agustina núm. 5. 12067 Castelló), València (Pl. Alfons el Magnànim núm. 15-2é. 46719 València), de l'Oficina de l'Administració Turística de Benidorm (Av. Joan Fuster Zaragoza , 3 1a. 03567 Benidorm), així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini de presentació de sol·licituds finalitzarà als 20 dies de la publicació de la present resolució en el Diari Oficial de la Generalitat Valenciana.
  
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si no ho fa, s'entendrà que decau en la petició, prèvia resolució, la qual haurà de ser dictada en els termes previstos en article 42 de dita Llei.
  
Article 7. Valoració de les sol·licituds i resolució del procediment
  
1. Per a la valoració de les sol·licituds i la concessió o denegació d'ajudes, així com per a la determinació del percentatge de subvenció, si s'escau, es valorarà, entre altres aspectes:
  
a) El grau d'impacte de les actuacions en la promoció i difusió de les destinacions turístiques.
  
b) El grau d'interés turístic de l'actuació plantejada.
  
c) Els plans de mitjans, en el cas de campanya publicitària siga en els mitjans de comunicació.
  
d) Complementarietat amb la política de promoció de l'administració turística.
  
e) Viabilitat de les actuacions.
  
f) Importància turística de l'àmbit que representa l'associació.
  
2. En el cas d'aquells projectes que obtinguen idèntica valoració, caldrà ajustar-se a l'orde de presentació de la documentació completa per part del sol·licitant.
  
3. La valoració dels projectes es durà a terme per una Comissió presidida pel secretari autonòmic de Turisme i director de l'Agència Valenciana del Turisme i integrada per quatre membres més: el cap de l'Àrea de Promoció, el cap del Servici d'Assistència Turística i Incentius, un tècnic del departament econòmic i un altre del departament jurídic de l'Agència Valenciana del Turisme.
  
4 Una vegada valorades les sol·licituds, la comissió de valoració elevarà la proposta de concessió o denegació d'ajudes i les quanties i, si s'escau, de les condicions i obligacions que afecten el desenvolupament del projecte, a la consellera de Turisme, qui resoldrà sobre la concessió.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les subvencions concedides seran publicades en el Diari Oficial de la Generalitat Valenciana amb expressió de la convocatòria, del programa i crèdit pressupostari al qual s'imputen, el beneficiari, la quantitat concedida i la finalitat o les finalitats de la subvenció.
  
7. El termini màxim per a resoldre les sol·licituds que es formulen serà de tres mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
8. Les resolucions a què es referix el paràgraf anterior esgoten la via administrativa i contra estes es podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de 2 mesos a comptar del següent al de la notificació de la resolució. Així mateix, d'acord amb el que preveu els art. 116 i 117 de la Llei 30/92, podrà interposar-se recurs de reposició davant de la consellera de Turisme, en el termini d'un mes a comptar de l'endemà de la notificació de la resolució.
  
Article 8. Incidències posteriors a la concessió
  
El secretari Autonòmic resoldrà les incidències que es produïsquen amb posterioritat a la resolució de concessió, i en especial els supòsits de:
  
- Modificacions justificades pel beneficiari de les actuacions previstes inicialment, entre elles canvis en les característiques tècniques.
  
- Pròrrogues del termini per a l'aportació de documents acreditatius de l'execució del projecte, als efectes de liquidació d'ajuda.
  
Article 9. Obligacions del beneficiari
  
Són obligacions del beneficiari:
  
a) Acreditar el compliment de requisits i condicions que determinen la concessió o gaudi de l'ajuda.
  
b) El sotmetiment a les actuacions de control financer que corresponguen.
  
c) Comunicar a l' Agència Valenciana del Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
  
d) La realització de l'activitat per a la qual va ser concedida la subvenció, que serà d'exclusiva responsabilitat de l'entitat. Igualment, seran al seu càrrec els mitjans humans i materials que calguen per al compliment.
  
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
  
Article 10. Liquidació de les ajudes
  
1. L'actuació objecte de subvenció haurà d'estar finalitzada en la totalitat amb anterioritat al 31 de desembre de 2005.
  
2. El lliurament de les subvencions es produirà d'una única vegada, amb justificació prèvia de la despesa corresponent a les activitats realitzades mitjançant la presentació de les factures que acrediten el suport matèrial de la despesa.
  
3. La presentació dels justificants a què fa referència l'apartat anterior s'efectuarà en el termini d'un mes des de l'acabament de les activitats subvencionades, i en tot cas, abans del 15 de gener de 2006.
  
4. A la documentació justificativa del punt 3 s'acompanyarà l'acreditació de l'import, procedència i aplicació dels fons propis i, si s'escau, d'altres subvencions o recursos amb els quals, a més a més, de la subvenció, hagen sigut finançades les actuacions. Amb este finalitat el beneficiari presentarà una declaració responsable sobre la disponibilitat de fons propis per a finançar la part de la despesa no subvencionada.
  
5. Quan l'import de la despesa subvencionable ultrapasse la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també la justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que els subministren i la justificació de la tria, quan no recaiga en la proposta econòmica més avantatjosa.
  
Article 11. Control i inspecció
  
L'Agència Valenciana del Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar tota aquella informació que considere oportuna, sense perjuí d'altres actuacions inspectores o de comprovació que puguen desenvolupar-se a instàncies de la Intervenció General de la Conselleria d'Economia, Hisenda i Ocupació o altres organismes competents.
  
Article 12. Minoració i reintegrament de les subvencions
  
1. L'alteració d'algunes de les característiques no substancials de l'actuació la subvenció del qual haja sigut aprovada, l'incompliment d'alguna de les condicions i els terminis establits en la resolució, la no execució o execució inadequada de part del pressupost aprovat, la insuficient justificació d'alguna de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt ultrapassen els límits establits, podrà produir la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització de l'actuació, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, produirà la incoació per l'òrgan competent per a la concessió de les ajudes del corresponent expedient que podrà finalitzar, si fa el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament. En la tramitació del procediment es garantirà, en tot cas, el dret de l'interessat a l'audiència.
  
DISPOSICIÓ ADDICIONAL
  
En les actuacions de difusió i promoció objecte de subvenció haurà de figurar de manera preferent el logotip de l'Agència Valenciana del Turisme.
  
DISPOSICIONS FINALS
  
Primera
  
El secretari autonòmic de Turisme i director de l'Agència Valenciana del Turisme està facultat per a dictar les disposicions i adoptar les mesures que considere oportunes per al desenvolupament i aplicació del que disposa la present resolució.
  
Segona
  
La present resolució entrarà en vigor l'endemà de la publicació en el Diari Oficial de la Generalitat Valenciana.
  
Contra la present resolució, que posa fina la via administrativa, podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la publicació i, potestativament, podrà interposar-se recurs de reposició, en el termini d'un mes, a comptar de l'endemà de la publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
  
València, 25 de maig de 2005.
  
La consellera de Turisme i presidenta
  
de l'Agència Valenciana del Turisme